**Obchod s ľuďmi je stále lukratívnym a najvýnosnejším biznisom**

**MV SR spúšťa preto info kampaň na čerpacích staniciach**

Potrebu odstrániť tento druh zločinu páchaný na ľuďoch a zároveň uctiť si obete obchodovania s ľuďmi si pripomínajú európske štáty každoročne ***18. októbra*** *v* ***Európsky deň boja proti obchodovaniu s ľuďmi***. Pri tejto príležitosti Slovenská republika rovnako ako vnútroštátne orgány, občianska spoločnosť a široká škála aktérov v celej Európskej únii, každoročne organizujú viaceré aktivity. **MV SR v spolupráci so spoločnosťou Slovnaft, a. s. spúšťa v tento deň preventívnu informačnú kampaň zameranú na boj proti obchodovaniu s ľuďmi, ktorej cieľom je minimalizovať počet obetí obchodovania s ľuďmi.** Problematike sa intenzívne venujú **Informačné centrum na boj proti obchodovaniu s ľuďmi (ICOSL) a odbor prevencie kriminality (OPK) MV SR.**

**Nápaditá info kampaň na čerpacích staniciach**

**Nástrojom samotnej kampane budú polepy na zrkadlách mužských a ženských toaliet každej čerpacej stanice spoločnosti Slovnaft, a. s.** a tiež **informačný leták s mužskou a ženskou tvárou** (oba posielame v prílohe). Materiály kampane tiež obsahujú informácie v ukrajinskom jazyku určené pre odídencov z Ukrajiny.

„*Vychádzajúc zo Situačnej správy pre oblasť boja proti obchodovaniu s ľuďmi za rok 2021 vydanou MV SR a dostupných štatistických údajov je* ***najčastejšou formou dopravy obetí obchodovania s ľuďmi****, či už do cieľovej krajiny alebo samotného miesta vykorisťovania,* ***pozemná doprava s využitím osobného motorového vozidla či autobusu****. Aj to bol dôvod, prečo kampaň realizujeme práve na čerpacích staniciach,“* vysvetľuje **riaditeľ odboru prevencie kriminality MV SR Jozef Halcin.**

**Alarmujúca správa je, že obchod s ľuďmi je i naďalej lukratívnym biznisom**

**a radí sa medzi najvýnosnejšie nelegálne aktivity**

 ***„Od začiatku roka 2022 do konca septembra sme na Slovensku zaznamenali 52 osôb,*** *ktoré sa stali obeťami obchodovania s ľuďmi,* ***čo predstavuje, v porovnaní s predchádzajúcim rokom******nárast takmer o 45% (16) obetí obchodovania.*** *Medzi obeťami bolo* ***29 žien a 23 mužov.*** *Z celkového počtu zachytených obetí obchodovania s ľuďmi bolo aj* ***8 osôb, ktoré mali v čase náboru menej ako 18 rokov****, čo predstavuje 15 % z celkového počtu identifikovaných obetí.* ***Najmladšia detská obeť bola zobchodovaná v čase keď mala 13 rokov,“*** situáciu objasňuje **riaditeľka ICOSL Soňa Grauzlová**.

Obete boli obchodované za účelom:

* **pracovného vykorisťovania**v 28 prípadoch (z toho v dvoch prípadoch to bolo v kombinácii s **núteným žobraním**),
* **sexuálneho vykorisťovania** v 23 prípadoch (z toho 1 prípad bol zachytený v štádiu prípravy),
* **núteného sobáša** v 2 prípadoch (z toho v jednom prípade to bolo v štádiu pokusu a obeťou bolo dieťa).

**Miesta vykorisťovania obetí v rámci Európy**

Obete, ktoré sme identifikovali boli najčastejšie vykorisťované v Nemecku (18 prípadov), nasledovala Slovenská republika (17), Veľká Británia (11), Írsko (2), Česká republika, Rakúsko, Holandsko, Španielsko, Rumunsko a Švédsko po 1 obeti v každej krajine. V niekoľkých prípadoch boli obete vykorisťované vo viacerých krajinách. **Celkom 33 % z počtu obetí bolo náborovaných a aj vykorisťovaných v rámci Slovenskej republiky** (tzv. vnútroštátne obchodovanie).

 Odhaľovaním a vyšetrovaním páchania trestného činu obchodovania s ľuďmi sa zaoberá špecializovaný policajný útvar - ***Národná jednotka boja proti nelegálnej migrácii*** Úradu hraničnej a cudzineckej polície Prezídia Policajného zboru.

**Programu podpory a ochrany obetí obchodovania s ľuďmi.**

**Slovenská republika sa orientuje aj na pomoc obetiam obchodovania s ľuďmi**, a to prostredníctvom špecializovaného ***Programu podpory a ochrany obetí obchodovania s ľuďmi***. Program je v gescii ***Informačného centra na boj proti obchodovaniu s ľuďmi a prevenciu kriminality* MV SR**. Prostredníctvom tohto špecializovaného programu **ministerstvo poskytuje pomoc a podporu.** Obetiam obchodovania s ľuďmi sa ministerstvo snaží pomôcť dostať sa z prežitej traumy, stabilizovať a reintegrovať ich pomaly do spoločnosti. Detské obete do programu vstupujú len sporadicky, to však v žiadnom prípade neznamená, že im nie je poskytnutá pomoc. Situáciu dieťaťa v prvom rade posudzujú orgány sociálnoprávnej ochrany detí a sociálnej kurately.

 V prípade akýchkoľvek otázok, pochybností, či obáv  je občanom k dispozícii **bezplatná Národná linka pomoci obetiam obchodovania s ľuďmi na telefónnom čísle *0800 800 818***.  Linka pomoci je nielen preventívny a konzultačný nástroj, kde volajúci získa informácie o problematike obchodovania s ľuďmi, ale slúži aj ako kontaktný bod pre potenciálne obete obchodovania s ľuďmi, alebo pre ich blízkych. Operátori linky pomoci poskytnú usmernenie a pomoc.

 **Národná linka pomoci obetiam obchodovania s  ľuďmi  *0800 800 818***  je dostupná denne od 8.00 do 20.00 hodiny, v ostatné hodiny je k dispozícií záznamník. Na všetky zanechané odkazy operátori linky reagujú.